SKRIFTLIG FORESPØRGSEL E-2256/02

af María Sornosa Martínez (PSE) til Kommissionen

(24. juli 2002)

Om: Støtte til solcelle- og varmeenergi i Spanien

Det spanske Ministerium for Videnskab og Teknologi har for nyligt offentliggjort to beslutninger om regelgrundlaget for og bekendtgørelsen om støtte til solcelle- og varmeenergi inden for rammerne af planen til fremme af vedvarende energikilder (BOE 74).

Stk. 7 om støtteberettigede projekter indeholder en bestemmelse, som udelukker alle investeringer i anlæg til udnyttelse af solenergi (til varme og elektricitet), som foretages som følge af krav, der er fastsat i lovgivningsmæssige eller i forskriftsmæssige bestemmelser fastlagt af en hvilken som helst af de forskellige offentlige nationale og europæiske administrationer.

Denne bestemmelse kan imidlertid give anledning til forskelsbehandling i tilfælde af, at f.eks. en kommune ønsker at anvende en lokal Agenda 21-plan og udsteder regler om anvendelse af solenergianlæg. I denne situation udsættes eventuelle investorer i anlæg til ren energi for forskelsbehandling, da de ikke vil kunne få støtte i henhold til Videnskabs- og Teknologiministeriets to beslutninger. Dette kan betyde et modsætningsforhold mellem den politik, som EU ønsker at fremme og har vedtaget, og dens konkrete udmøntning i en medlemsstat, i dette tilfælde Spanien.

Der henvises til:

- at begge det spanske ministeriums beslutninger er baseret på retningslinjerne i hvidbogen om vedvarende energikilder

- at Den Europæiske Union i sit sjette rammeprogram resolut satser på fremme af alternative energikilder som instrument for bæredygtig udvikling

- at Den Europæiske Union i dag råder over en solid ramme for støtte til fremme af denne type energikilder (Altener, SAVE, programmet Intelligent Energi i Europa osv.)

- at Den Europæiske Unions medlemsstater har vist sig rede til at opfylde forpligtelserne fra Kyoto-protokollen først og fremmest gennem en fælles ratificering af den.

Mener Kommissionen ikke, at den nævnte bestemmelse i de to spanske beslutninger om solenergi er i klar modstrid med det ovenfor anførte, som er det, der afspejler den nuværende europæiske politik på området vedvarende energi?

På hvilken måde mener Kommissionen, at den nævnte udelukkelsesbestemmelse, der omhandler lovgivningsmæssige eller forskriftsmæssige bestemmelser fastsat af europæiske administrationer, kan virke som hindring for modtagelse af EU-støtte?

Supplerende svarafgivet på Kommissionens vegne af Mario Monti

(25. november 2002)

Det ærede medlem spørger om, hvorvidt de betingelser, som det spanske Ministerium for Videnskab og Teknologi har fastsat for ydelse af statsstøtte, udgør en hindring for modtagelse af EU-støtte.

Kommissionens politik for statsstøtte på miljøområdet fremgår af EF-rammebestemmelserne for statsstøtte til miljøbeskyttelse(1). Som det understreges i rammebestemmelsernes punkt 32, sidestilles investeringer til fremme af vedvarende energi med investeringer i miljøbeskyttelse på områder, hvor der ikke er fastsat obligatoriske standarder. Kommissionen tilskynder altså til sådanne investeringer og accepterer, at der ydes statsstøtte.

EU-støtte sidestilles imidlertid ikke med statsstøtte, da EU-støtten finansieres over Fællesskabets budget i stedet for over medlemsstaternes budgetter. Følgelig kan man ikke konkludere, at beslutningerne fra det spanske Ministerium for Videnskab og Teknologi med henblik på ydelse af statsstøtte udgør en hindring for modtagelse af EU-støtte. Det bør dog understreges, at når et projekt samtidig modtager statsstøtte og EU-støtte, finder punkt 74 vedrørende kumulering af støtte i ovennævnte EF-rammebestemmelser anvendelse.

(1) EFT C 37 af 3.2.2001.